text: Fi de la segona fase
  El Barça posarà fi a la segona fase de la Lliga de Campions aquest dissabte. El FC Barcelona s'enfrontarà al Pick Szegued al Palau (16.30 hores) en un partit en el qual els blaugranes no es juguen res.
  Després de classificar-se directament per a les semifinals de la competició europea, el Barça afrontarà aquest partit amb més tranquil•litat. Aquesta setmana l'equip s'ha dedicat a millorar els errors comesos fins ara. A més, les baixes en el conjunt barcelonista han fet que Manolo Cadenas provi nous sistemes de joc fins que pugui recuperar els seus jugadors. D'altra banda, el primer equip d'handbol del FC Barcelona lluitarà per la victòria, ja que guanyar a casa sempre és obligat, i per recuperar la confiança després de caure a la pista de l'Ademar (25-24) a la Lliga.
  Aquesta setmana ha estat positiva per al conjunt barcelonista. I és que David Barrufet i Víctor Tomás han estat donats d'alta i estan a disposició del tècnic blaugrana.
  Com arriba el Barça?
  El Barça ha tingut més temps per descansar aquesta setmana. Dilluns va jugar a Lleó i durant tota la setmana ha estat preparant aquest partit amb la tranquil•litat de saber que ja no hi té res a perdre. El seu últim matx a Europa va ser el cap de setmana passat davant el Gudme . Després de guanyar els danesos per més de dos gols (29-24), va obtenir el bitllet directe a les semifinals.
  Víctor Tomás torna a jugar després de dos mesos de baixa a causa d'una lumbàlgia mecànica. Tant el jugador com l'equip estan contents amb el retorn del català. David Barrufet també ha estat donat d'alta, però descansarà aquest partit per poder estar al 100% en els següents compromisos. Cristian Ugalde continua recuperant-se de la seva lesió, i Petar Nenadic torna a jugar després de no participar en el xoc davant el Gudme a causa d'una contractura al bíceps femoral de la cama dreta. Els descartats són Joan Cañellas i Jerome Fernández.
  El Pick Szegued es troba en la tercera posició del quart grup d'aquesta fase de la Lliga de Campions. El cap de setmana passat va jugar a casa davant el Celje Pivovarna Lasko i va guanyar per la mínima, 20-19. En el partit jugat davant el Barça va demostrar que té un gran potencial, sobretot durant la primera meitat, en què no va deixar opcions als blaugranes. De la mateixa manera que els de Barcelona, va acabar la primera etapa europea invicte. Ara tampoc s'hi juga res, ja que, faci el que faci, no podrà classificar-se per a les semifinals. No per això deixarà de lluitar, encara que els jugadors saben que guanyar al Palau no és una tasca fàcil.
  Els seus homes de referència són Krivokapic, Ghionea i l'exblaugrana Zvizej. A Hongria el Barça va encaixar set, sis i cinc gols, respectivament, d'aquests jugadors.
  Juanín García : "No ens hi juguem la classificació, però ens hi juguem una mica el prestigi d'acabar bé aquesta segona fase de Copa d'Europa. A més, a casa tenim l'obligació de guanyar i agradar al nostre públic. Seguir a Europa amb imbatibilitat a casa és important per a nosaltres. Intentarem també fer un bon partit per oblidar el xoc davant l'Ademar i corregir les coses que vam fer malament allà."
  "Hem hagut d'afrontar moltíssims partits en poc temps i sí que es nota una mica el cansament. També hem tingut gent lesionada, gent tocada que entra però que no està al 100%, i potser pel que fa a aquest partit sí que hem tingut temps de preparar-lo una mica més, perquè la gent estigui més preparada i els lesionats puguem estar ja gairebé al cent per cent."
  Dimarts, Lliga Asobal
  El dimarts que ve el Barça s'enfrontarà a l'Antequera a la Lliga Asobal. "Ja estem pensant en l'Antequera. És un partit important a casa que hem de guanyar si no volem perdre el tren. Ara estem a tres punts i depenem que el Ciudad Real ensopegui, però bé, nosaltres no ens podem permetre el luxe de deixar cap punt en cap pista, i menys a la nostra", afirma Juanín.